b"\n_START_ARTICLE_\nFam\xc3\xadlia (m\xc3\xbasica)\n_START_PARAGRAPH_\nUna fam\xc3\xadlia d'instruments \xc3\xa9s un grup d'instruments de caracter\xc3\xadstiques id\xc3\xa8ntiques o molt semblants per\xc3\xb2 constru\xc3\xafts en mides diferents, la qual cosa fa que sonin en tessitures tamb\xc3\xa9 diferents, essent de so m\xc3\xa9s agut els m\xc3\xa9s petits, i de so m\xc3\xa9s greu els de mida m\xc3\xa9s gran._NEWLINE_Aix\xc3\xad, per exemple, hom es pot referir a la fam\xc3\xadlia de la corda per referir-se als cord\xc3\xb2fons en oposici\xc3\xb3 a \xe2\x80\x93per exemple- els aer\xc3\xb2fons. Per\xc3\xb2 tamb\xc3\xa9 \xc3\xa9s habitual trobar refer\xc3\xa8ncies a la fam\xc3\xadlia de la corda fregada per referir-se als instruments de corda fregada per a separar-los \xe2\x80\x93per exemple- dels de corda polsada. A un nivell encara m\xc3\xa9s alt de concreci\xc3\xb3, es troben sovint refer\xc3\xa8ncies a la fam\xc3\xadlia dels lla\xc3\xbcts per a referir-se als instruments amb caixa de resson\xc3\xa0ncia i m\xc3\xa0nec bo i distingint-los de la fam\xc3\xadlia de les arpes o de la de les c\xc3\xadtares; i, encara, dins d'aquesta, hom es pot referir a la fam\xc3\xadlia del viol\xc3\xad en oposici\xc3\xb3 a la de les violes d'arc que tenen uns trets morfol\xc3\xb2gics prou diferenciats._NEWLINE_\xc3\x89s en aquest darrer sentit que adquireix plena validesa el concepte de fam\xc3\xadlia aplicat als instruments que \xe2\x80\x93sobretot en el Renaixement- van desenvolupar exemplars de mides i tessitures diferents per tal de poder interpretar polif\xc3\xb2nicament amb una gran unitat t\xc3\xadmbrica. Probablement els casos de les flautes de bec i de les violes d'arc siguin els m\xc3\xa9s coneguts i difosos, a m\xc3\xa9s del dels cromorns i el de les xeremies. La viola i el violoncel (per\xc3\xb2 no el contrabaix, estrictament parlant) completarien la fam\xc3\xadlia del viol\xc3\xad. L'obo\xc3\xa8 d'amore i el corn angl\xc3\xa8s completen la fam\xc3\xadlia de l'obo\xc3\xa8, si b\xc3\xa9 les difer\xc3\xa8ncies morfol\xc3\xb2giques entre l'obo\xc3\xa8 i el corn angl\xc3\xa8s farien que alguns excloguessin aquest \xc3\xbaltim de la fam\xc3\xadlia; semblantment, tamb\xc3\xa9 el clarinet o el tromb\xc3\xb3 han donat lloc a les seves respectives fam\xc3\xadlies, tot i que en alguns casos de pocs membres. En temps m\xc3\xa9s moderns, el cas m\xc3\xa9s clar d'instrument que s'ha dif\xc3\xb3s en forma de fam\xc3\xadlia i no pas d'un sol instrument ha estat el sax\xc3\xb2fon."